Here is a page extracted from Wikipedia that may contain CSS, HTML, and a lot of unformatted text.

Title: بلية
Content: لبلية (ب النڭليزية addiction، ب لعربية إدمان) هوّ إضطراب نيوروپسيكولوجي لي كيتميّز ب رغبة قوية لي كاتعاود ترجع بزاف و بشكل مداوم ف تخدام ؤلا ستيهلاك ؤلا مديار شي حاجة لي كاتعطي لپليزير، ب واحد الشكل لي كيضر لواحد لي مبلي (ب النڭليزية addicted، ب لعربية مُدمِن) وخا يكون واعي ب داك الضرر. هاد لمصطلح كيتخدّم بزاف ف سياق لهضرة على لاضروڭ و مواد كيماوية بحال النيكوتين لي كيكون ف لڭارو، ولاكين كينطابق تا على نواع خرين د لبلية، منهوم لبليات د لمديار (ب النڭليزية behavioral addictions)، بحال كترة تخدام لأنتيرنيت، لقمر، و لكونصوماج ب الزايد ديال اللوعاب د التيليجو ؤلا لپورنو. لمواد لكيماوية لي كاتبلي لواحد سيرتو كيكون عندها تأتير على لخدمة د لمخ، بحيت كاتدير لهيشة (ب النڭليزية craving) ف بنادم باش يكونصوميها و كاتضعّف لقدرة ديالو على التحكم ف راسو، وخا ماكاتحيّدهاش ف مرة.

من بين لمضاهر لمعروفة ديال لبلية كانلقاو رغبة قهرية (ب النڭليزية compulsive desire) باش لواحد يتعاطى ل ديك لبلية، يعني بلي لواحد ماكيقدرش يحبس راسو منها، التفكير لمداوم ف ديك لبلية و كيفاش لواحد يقدر يخدّمها ؤلا يكونصوميها، و لإستمرار ف التعاطي ل لبلية وخا يكونو عندها نتائج مامزيانينش. لعادات لي كيديرو لبلية ف لعادة كيجيبو لپليزير فيساع، ولاكين النتائج لخايبة ديالهوم كيجيو معطّلين، و داكشي علاش كيشدّو ف لواحد.

يلاه الدليل التشخيصي دي إس إم-5 لي كيعتابر لبلية ب لقمر من بين لبليات د لمديار، ولاكين أي سي دي 11 كيدخّل تا لبلية ب اللوعاب د التيليجو ف هاد لإطار. لبليات د لمديار لخرين باقين مامعتارفش بيهوم علمياً كا بليات، ولاكين كيدخلو ف إطار لمديار لقهري (ب النڭليزية compulsive behavior) بشكل عام.

پسيكولوجيا
مقالات فيها مصدر و 3000 بايت